የሰንደቅ አላማ በዓል የህብረተሰቡን አንድነት የሚያጠናክር መሆኑን ነዋሪዎች ገለፁ
 ለስድስተኛ ጊዜ በሀገር አቀፍ ደረጃ የሚከበረው የሰንደቅ አላማ በዓል የህብረተሰቡን አንድነት የሚያጠናክር በመሆኑ በደመቀ ሁኔታ ልናከብረው ይገባል ሲሉ አንዳንድ የአዲስ አበባ ከተማ ነዋሪዎች ገለፁ።የዋልታ ኢንፎርሜሽን ማዕከል ጋዜጠኞች በከተማዋ የተለያዩ ቦታዎች ተዘዋውረው ነዋሪዎቹን ባነጋገሩበት ወቅት ሰንደቅ አላማ የኢትዮጵያውያን የማንነት መለያና መገለጫ በመሆኑ በደመቀ ሁኔታ ሊከበር እንደሚገባው ገልፀዋል።በከተማዋ ካራቆሬ አካባቢ ነዋሪ የሆነው ወጣት ቢኒያም አክሊሉ “ሰንደቅ አላማ ሀገርን ከማስተዋወቅ አኳያ ከፍተኛ ጠቀሜታ ይኖረዋል። በመሆኑም ማንኛውም ህብረተሰብ በተለይም ወጣቱ በአንድ ቦታ ላይ በመሰባሰብ በዓሉን በደመቀና ልዩ በሆነ መልኩ ሊያከብሩት ይገባል።” በማለት ተናግሯል። በጎፋ ካምፕ አካባቢ ነዋሪ የሆኑት ሌላዋ የከተማዋ ነዋሪ ወይዘሮ መስከረም ጌራ በበኩላቸው ሰንደቅ አላማ በዓል በየዓመቱ መከበሩ በሀገሪቱ እየተካሄደ ያለውን ልማት ለማፋጠን ከፍተኛ ጠቀሜታ እንደሚኖረው ብለዋል።ሰንደቅ አላማ የኢትዮጵያውያን የማንነት መገለጫና ኩራት ነው በማለት የገለፁት ነዋሪዎቹ ይህን የማንነት መለያ የሆነውን ሰንደቅ አላማም በክብር ልንይዘው ይገባል ሲሉ ተናግረዋል።ሰንደቅ አላማችን የአንድነታችን መገለጫችን፣ ክብራችንና የሉአላዊነታችን መገለጫ ነው ሲሉ  የገለፁት ደግሞ ገብረእግዚአብሔር ተክላይ የተባሉት የጎፋ ካም ነዋሪ ናቸው።ዘንድሮ ለ6ኛ ጊዜ መስከረም 13 የሚከበረው የሰንደቅ አላማ በዓል “ሰንደቅ አላማችን የብዝሃነታችን የአንድነታችንንና የህዳሴያችን መገለጫ ነው” በሚል መሪ ቃል ተከብሮ እንደሚውል ይታወቃል።